ЗАКОН РЭСПУБЛIКI БЕЛАРУСЬ АБ СВАБОДЗЕ МІРНЫХ СХОДАЎ

Мэтай дадзенага Закона з'яўляецца гарантаванне любой асобе свабоды сходаў у адпаведнасці з Канстытуцыяй Рэспублікі Беларусь і міжнароднымі дамовамі, адным з бакоў якіх з'яўляецца Рэспубліка Беларусь.

Глава I

АГУЛЬНЫЯ ПАЛАЖЭННІ

Артыкул 1. Заканадаўства Рэспублікі Беларусь аб мірных сходах

Заканадаўства Рэспублікі Беларусь аб свабодзе мірных сходаў складаецца з Канстытуцыі Рэспублікі Беларусь, дадзенага Закона i iншых актаў заканадаўства Рэспублікі Беларусь, у тым ліку міжнародных дамоваў Рэспублікі Беларусь, на выкананне якіх Рэспубліка Беларусь выказала сваю згоду.

Артыкул 2. Асноўныя паняццi, якiя прымяняюцца ў дадзеным Законе, i iх азначэннi

Для мэтаў гэтага Закона прымяняюцца наступныя асноўныя паняццi:

сход — наўмысная і часовая прысутнасць або знаходжанне ў грамадскім месцы групы асоб з мэтай выказвання агульных інтарэсаў, уключаючы сходы, якія знаходзяцца ў руху або камбінуюць абедзве формы;

сход з абмежаваным лікам удзельнікаў — сход, у якім удзельнічаюць не больш за 50 чалавек;

стыхійны сход — сход, які ўзнікае як непасрэдны і неадкладны адказ на падзею, якая адбылася або адбываецца, і які, з пункту гледжання яго ўдзельнікаў, не можа быць адкладзены, у сувязі з чым звычайны парадак паведамлення аб яго правядзенні не ўяўляецца магчымым;

адначасовыя сходы — сходы, якія праводзяцца ў адным і тым жа месцы і ў адзін і той жа час, могуць мець або не мець аднолькавыя прычыны або мэты і арганізатары і ўдзельнікі якіх могуць мець падобныя, розныя або супрацьлеглыя погляды;

грамадскае месца — адкрытая для свабоднага доступу людзей частка тэрыторыі або будынкаў;

мірны сход — сход, заяўленыя і рэальныя мэты якога не супярэчаць закону, г. зн. не раздражняюць або крыўдзяць іншых асоб, часова не перашкаджаюць, не ўскладняюць і не ствараюць перашкоды дзеянням трэціх асоб; магчыма прысутнасць асобных несістэматычныя фактаў фізічнага і слоўнага гвалту, якія не распаўсюджваюцца на істотную частку сходу або не вызначаюць агульны настрой сходу, а таксама не падтрымліваюцца арганізатарамі сходу;

Артыкул 3. Сфера дзеяння дадзенага Закона

1. Дзеянне дадзенага Закона распаўсюджваецца на грамадзян Рэспублікі Беларусь, замежных грамадзян і асоб без грамадзянства і юрыдычных асоб.

2. Дадзеным Законам рэгулюецца правядзенне мірных сходаў.

3. Парадак арганізацыі і правядзення мірных сходаў, устаноўлены дадзеным Законам, не распаўсюджваецца на:

a) сходы, якія праводзяцца ў памяшканнях;

б) сходы рэлігійнага характару ў выглядзе набажэнстваў або іншых традыцыйных мерапрыемстваў, калі яны не з'яўляюцца часткай мірнага сходу;

в) спартыўныя, культурна-мастацкія і іншыя забаўляльныя мерапрыемствы, калі яны не з'яўляюцца часткай мірнага сходу;

г) мерапрыемствы камерцыйнага характару, якія праводзяцца ў мэтах прасоўвання і рэкламы прадукцыі, тавараў, работ і паслуг;

д) сходы, якія праводзяцца ў адпаведнасці з заканадаўствам Рэспублікі Беларусь аб рэспубліканскіх і мясцовых сходах і іншых сходах, арганізаваных па рашэнні дзяржаўных органаў.

Артыкул 4. Асноўныя прынцыпы

Дадзены Закон прымяняецца з захаваннем наступных асноўных прынцыпаў, якія з'яўляюцца кіруючымі правіламі ў тлумачэнні і прымяненні дадзенага Закона праваахоўнымі органамі, органамі дзяржаўнай улады і судамі:

а) прэзумпцыя на карысць правядзення сходу;

б) пазітыўнае абавязацельства дзяржаўных органаў па садзейнічанні мірным сходам i iх абароне;

в) недыскрымінацыйнасць і роўнасць пры абмежаванні свабоды мірных сходаў;

г) законнасць, прапарцыянальнасць і суразмернасць абмежаванняў у дачыненні да свабоды сходаў.

Артыкул 5. Прэзумпцыя на карысць правядзення сходу

Не можа быць абмежавана правядзенне сходу толькі толькі з-за невыканання заяўнікам фармальных патрабаванняў, прадугледжаных дадзеным Законам для паведамлення. Сумненні пры разглядзе паведамлення арганізацыі або правядзення сходу тлумачацца на карысць рэалізацыі свабоды на мірны сход. Правядзенне сходу можа быць забаронена толькі на падставах, прадугледжаных артыкулам 9 дадзенага Закона.

Артыкул 6. Пазітыўнае абавязацельства дзяржаўных органаў па садзейнічанні мірным сходам i iх абароне

1. Абавязкам дзяржаўных органаў з'яўляецца стварэнне неабходных механізмаў і працэдур, якія дазваляюць забяспечыць рэальнае ажыццяўленне свабоды сходаў. Дзяржаўныя органы забяспечваюць умовы для правядзення мірных сходаў у пераважных для іх арганізатараў месцах, абараняюць гэтыя сходы, забяспечваюць адсутнасць перашкод пры распаўсюдзе ў грамадстве інфармацыі аб маючых адбыцца сходах, бяспеку ўдзельнікаў, іншыя ўмовы, неабходныя для рэалізацыі свабоды на мірны сход.

2. Дзяржаўныя органы гарантуюць эфектыўную абарону і прыцягненне да адказнасці бакоў, якія парушаюць рэалізацыю свабоды на мірны сход.

Артыкул 7. Недыскрымінацыйнасць і роўнасць пры абмежаванні свабоды мірных сходаў

Права на правядзенне сходаў гарантуецца і забяспечваецца ўсім асобам незалежна ад полу, расы, колеру скуры, нацыянальнага і сацыяльнага паходжання, мовы, рэлігійных, палітычных або іншых перакананняў, удзелу ці няўдзелу ў прафсаюзах або іншых грамадскіх аб'яднаннях, маёмаснага або службовага становішча, узросту, месца жыхарства, інваліднасці, гендарнай ідэнтычнасці, іншых абставінаў.

Артыкул 8. Прапарцыянальнасць пры абмежаванні мірных сходаў

1. Рашэнне аб абмежаванні свабоды сходаў прымаецца з улікам прынцыпу прапарцыянальнасці, паводле якога свабода мірных сходаў можа быць абмежавана толькі ў той ступені, якая з'яўляецца мінімальна неабходнай для абароны інтарэсаў, названых у частцы першай артыкула 9 дадзенага Закона.

2. Суд можа абмежаваць свабоду мірных сходаў толькі, калі пагрозу інтарэсам, названым у частцы першай артыкула 9 дадзенага Закона, немагчыма ліквідаваць або паменшыць іншым спосабам. Абмежаванне вызначае найменшае з рэальна магчымых умяшанняў у рэалізацыю свабоды на мірны сход.

Артыкул 9. Абмежаванне умоў на правядзенне мірнага сходу

1. Свабода сходаў можа быць абмежавана толькі ў выпадках, прадугледжаных законам, у інтарэсах нацыянальнай бяспекі, грамадскага парадку, абароны маральнасці, здароўя насельніцтва, правоў і свабодаў іншых асоб.

2. Абмежаваннi на правядзенне сходу не павінны датычыцца яго заяўленай мэты або істотным чынам памяншаць яго патэнцыйнае ўздзеянне на аўдыторыю або прыводзіць да фактычнай забароны сходу.

3. Не дапускаецца змяненне часу або месца правядзення сходу, калі гэта можа прывесці да памяншэння патэнцыйнага ўздзеяння на аўдыторыю, акрамя выпадкаў, устаноўленых у частцы першай гэтага артыкула.

4. У выпадку прапановы мясцовым выканаўчым і распарадчым органам іншага месца для правядзення сходу павінна быць забяспечана магчымасць удзелу названай у паведамленні чаканай колькасці ўдзельнікаў. Не павінны прапаноўвацца месцы, якія знаходзяцца па-за межамі адміністрацыйна-тэрытарыяльнай адзінкі (раёна горада ў гарадах з раённым дзяленнем), абранай арганізатарамі мерапрыемства, а прапанаванае месца правядзення сходу павінна знаходзіцца на максімальна блізкай адлегласці да месца, паказанага ў паведамленні (у выпадку шэсця — маршруту).

5. Правядзенне ў заяўлены час і ў заяўленым месцы іншага сходу, само па сабе, не з'яўляецца падставай для забароны заяўленага сходу, калі няма непасрэднай пагрозы сутыкнення паміж іх удзельнікамі. У адваротным выпадку ў дачыненні да сходу з больш познім паведамленнем прымяняюцца правілы частак 3 і 4 гэтага артыкула.

6. Забараняецца аб'яўляць месцы, у якіх не дазваляецца праводзіць сходы.

7. У выпадку непрымання арганізатарамі мерапрыемства прапановы аб змене ўмоў правядзення сходу да яго правядзення мясцовы выканаўчы i распарадчы орган можа звярнуцца ў суд для вынясення канчатковага рашэння.

8. Калі мясцовы выканаўчы i распарадчы орган канстатуе, падчас правядзення сходу, істотную неабходнасць у змене ўмоў правядзення сходу і не існуе альтэрнатывы гэтай неабходнасці, мясцовы выканаўчы і распарадчы орган і прадстаўнік забеспячэння парадку, пасля кансультацыі з арганізатарамі сходу, даводзяць да іх ведама неабходныя змены.

Артыкул 10. Забароненыя сходы

1. Забараняюцца сходы, мэтай якіх з'яўляецца:

а) заклік да вайны, распальвання нацыянальнай, расавай, этнічнай або рэлігійнай варожасці або варажнечы;

б) падбухторванне да дыскрымінацыі або здзяйснення дзеянняў, забароненых законам;

в) публічныя заклікі да захопу дзяржаўнай улады, або гвалтоўнага змянення канстытуцыйнага ладу Рэспублікі Беларусь, або здрады дзяржаве, або ажыццяўлення тэрарыстычнага акту або дыверсіі, або здзяйснення іншых дзеянняў у шкоду знешняй бяспецы Рэспублікі Беларусь, яе суверэнітэту, тэрытарыяльнай недатыкальнасці, нацыянальнай бяспецы і абароназдольнасці.

2. Рашэнне па забароне сходу выносіцца судом.

Артыкул 11. Арганізатары сходу

1. Арганізатарамі і заяўнікамі сходаў могуць быць фізічныя асобы, якія валодаюць поўнай дзеяздольнасцю, групы асоб, а таксама юрыдычныя асобы.

2. Непаўналетнія, якія дасягнулі 14 гадоў, а таксама асобы, прызнаныя недзеяздольнымі, могуць заяўляць і арганізаваць сход толькі разам з цалкам дзеяздольнай асобай.

Артыкул 12. Удзельнiкi сходаў

1. Удзельнікам сходу з'яўляецца асоба, якая падчас правядзення сходу знаходзіцца ў месцы сходу з мэтай удзелу ў сходзе.

2. Удзельнікамі сходу не з'яўляюцца асобы, якія знаходзяцца ў месцы правядзення сходу ў мэтах ажыццяўлення сваіх прафесійных або грамадскіх функцый, або выканання сваіх працоўных абавязкаў, ажыццяўлення творчай дзейнасці або іншай не забароненай законам дзейнасці, а таксама прадстаўнікі сродкаў масавай інфармацыі, якія прысутнічаюць у мэтах асвятлення сходу. У апошнім выпадку няўдзел павінен быць заяўлены па законнаму патрабаванню.

3. Любая асоба свабодна вырашае, удзельнічаць яму ў сходзе або не.

4. Ніхто не мае права прымушаць асобу да ўдзелу ў сходзе або перашкаджаць яго ўдзелу ў сходзе.

Глава II

ПАРАДАК АРГАНІЗАЦЫІ СХОДУ

Артыкул 13. Працэдура паведамлення

1. Любая асоба, якая мае намер правесці сход, падае паведамленне пра гэта ў пісьмовай або іншай устаноўленай форме ў мясцовы выканаўчы i распарадчы орган, на тэрыторыі якога плануецца правядзенне сходу, не раней шасці месяцаў і не пазней, чым за пяць дзён да даты правядзення сходу.

2. У паведамленні павінны быць паказаны прозвішча, імя, імя па бацьку, месца жыхарства арганізатара (назва юрыдычнай асобы), яго кантактныя даныя, мэта сходу, месца, дата, час яго пачатку і працягласць і, пры неабходнасці, шляхі руху, форма правядзення сходу, прыкладная колькасць удзельнікаў, умовы неабходныя для правядзення сходу, забеспячэнне якіх патрабуецца ад мясцовага выканаўчага і распарадчага органа.

3. Мясцовы выканаўчы і распарадчы орган абавязаны неадкладна зарэгістраваць апавяшчэнне і выдае яго копію, завераную пячаткай, або пацвярджае ў іншай устаноўленай форме арганізатару, у якой павінны быць прастаўлены нумар, дата і час рэгістрацыі паведамлення.

4. Мясцовыя выканаўчыя і распарадчыя органы робяць неабходныя дзеянні для забеспячэння ўмоў, патрэбных арганізатарам для правядзення мірнага сходу, у тым ліку захады, накіраваныя на забеспячэнне аховы правапарадку, рэгуляванне транспартнага руху ў месцы правядзення сходу, захады па арганізацыі прадастаўлення медыцынскай дапамогі ў выпадку неабходнасці, уборцы тэрыторыі пасля мірнага сходу і іншыя неабходныя дзеянні для забеспячэння правядзення мірнага сходу.

5. Паведамленне падаецца згодна зацверджанага фармату, у якім паказваецца інфармацыя, уключаная ў частку 2 артыкула 14.

Артыкул 14. Выключэнні з працэдуры паведамлення

1. У выпадку правядзення стыхійнага сходу падача паведамлення дапускаецца і без выканання формы і / або тэрміну, прадугледжаных часткай 1 артыкула 13. У гэтым выпадку арганізатар прадстаўляе ў мясцовы выканаўчы і распарадчы орган інфармацыю аб месцы, даце, часе, мэце і арганізатарах сходу, а таксама аб умовах, неабходных для правядзення сходу, забеспячэнне якіх патрабуецца ад мясцовага выканаўчага і распарадчага органа, калі гэта становіцца магчымым падчас правядзення сходу.

2. У выпадку правядзення стыхійнага сходу ва ўмовах адсутнасці арганізатараў і да моманту фарміравання самаарганізацыі і прадстаўніцтва стыхійнага сходу падача паведамлення дапускаецца і без выканання формы і / або тэрміну, прадугледжаных часткай 1 артыкула 13. У гэтым выпадку арганізатар прадстаўляе ў мясцовы выканаўчы і распарадчы орган інфармацыю аб месцы, даце, часе, мэце і арганізатарах сходу, а таксама аб умовах, неабходных для правядзення сходу, забеспячэнне якіх патрабуецца ад мясцовага выканаўчага і распарадчага органа, калі гэта становіцца магчымым падчас правядзення сходу.

3. Не з'яўляецца абавязковым паведамленне мясцовага выканаўчага i распарадчага органа аб правядзенні сходу, калі на ім будзе прысутнічаць не больш за 50 удзельнікаў і не плануецца стварэнне перашкод руху транспарту.

4. Мясцовы выканаўчы i распарадчы орган робіць неабходныя захады для забеспячэння бяспекі правядзення сходу, які праводзіцца без паведамлення, аказання хуткай медыцынскай дапамогі, забеспячэння іншых умоў правядзення сходу.

5. Мясцовы выканаўчы і распарадчы орган можа звярнуцца ў суд па месцы правядзення сходу з мэтай абмежавання правядзення стыхійнага сходу.

Артыкул 15. Паведамленне аб правядзенні адначасовых сходаў

1. Калі некалькі заяўнікаў падалі паведамленні аб правядзенні сходаў у адным месцы і ў адзін час, упаўнаважаная службовая асоба мясцовага выканаўчага i распарадчага органа праводзіць пасяджэнне з удзелам усіх заяўнікаў, з тым каб знайсці прымальнае рашэнне па магчымасці правядзення ўсіх адначасовых сходаў.

2. Калі ўдзельнікі пасяджэння прыйдуць да высновы, што правядзенне ўсіх адначасовых сходаў у дадзеным месцы і з меркаваным лікам удзельнікаў магчыма, арганізатарам даюцца рэкамендацыі ў дачыненні заняцця часткі прасторы ў месцы правядзення сходаў, а таксама даюцца ўказанні органам унутраных спраў па забеспячэнні грамадскага парадку.

3. Калi ў працэсе абмеркаванняў мясцовы выканаўчы і распарадчы орган і арганізатары сходаў прыйдуць да высновы, што правядзенне адначасова ўсіх заяўленых сходаў у дадзеным месцы і з меркаваным лікам удзельнікаў можа прывесці да ўзнікнення рэальнай пагрозы для бяспекі людзей, iх жыцця або фізічнага здароўя, а таксама прычынення сур'ёзнай шкоды іх маёмасці, названы орган можа прапанаваць арганізатарам, з захаваннем прынцыпу роўнасці, змяніць час, месца або форму правядзення сходаў. Гэтая прапанова робіцца ў вуснай форме арганізатарам сходаў, прысутным на пасяджэнні, і накіроўваецца ў пісьмовай форме арганізатарам сходаў, якія не прысутнічалі на пасяджэнні, на працягу 24 гадзін пасля заканчэння пасяджэння. Правядзенне адначасовых сходаў вызначаецца на аснове прынцыпу існавання аддаленасці пры ўзаемнай бачнасці, а таксама неабходнай гукавой аддаленасці.

4. У выпадку калі заяўленыя арганізатары сходаў або ў іх адсутнасць упаўнаважаныя прадстаўнікі не прыходзяць да ўзаемна магчымага фармату забеспячэння бяспекі пры правядзенні адначасова ўсіх заяўленых сходаў, то мясцовы выканаўчы i распарадчы орган прымае рашэнне аб увядзенні абмежаванняў па часе, месцы або форме правядзення заяўленых сходаў, перавагай у гэтым выпадку карыстаецца арганізатар, які першым падаў папярэдняе паведамленне.

5. Мясцовы выканаўчы i распарадчы орган забяспечвае своечасовае размяшчэнне на сваім сайце інфармацыі аб пададзеных паведамленнях на правядзенне сходаў.

Артыкул 16. Тэхнічнае абсталяванне сходаў

1. Падчас правядзення сходаў могуць выкарыстоўвацца любыя графічныя або гукавыя сродкі выказвання меркаванняў і перакананняў, спецыяльнае абсталяванне для ўзмацнення гуку і іншыя спецыфічныя для вядзення сходу прадметы, з улікам абмежаванняў, устаноўленых часткай 4 артыкула 21 дадзенага Закона.

2. Для правядзення сходаў могуць узводзіцца часовыя канструкцыі або збудаванні. У гэтым выпадку арганізатар паказвае гэта ў паведамленні і прымае меры да таго, каб не прычыняць значныя нязручнасці ўдзельнікам сходу, мінакам і не наносіць шкоду навакольнаму асяроддзю, а таксама забяспечвае дэмантаж дадзеных канструкцый адразу ж пасля заканчэння сходу.

3. Падчас правядзення сходу забараняецца захоўванне і выкарыстанне зброі, піратэхнікі, выбуховых і іншых забароненых законам прадметаў або рэчываў.

Артыкул 17. Апавяшчэнне грамадскасці

1. Любая асоба мае права да падачы паведамлення распаўсюджваць інфармацыю аб правядзенні сходу, месцы, даце, часе, мэце яго правядзення або любую іншую інфармацыю, якая адносіцца да дадзенага сходу, заклікаць да ўдзелу ці няўдзелу ў сходзе любымі спосабамі.

2. Пасля падачы паведамлення аб правядзенні сходу, інфармацыя, якая распаўсюджваецца пра месца, час і мэты сходу, павінна адпавядаць названай у паведамленні.

Артыкул 18. Змяненне ўмоў правядзення і забарона сходаў

1. Пры разглядзе паведамлення, а таксама пры забеспячэнні грамадскага парадку падчас правядзення сходу, мясцовыя выканаўчыя і распарадчыя органы могуць уводзіць толькі тыя абмежаванні, якія адпавядаюць частцы 1 артыкула 9, гарантуючы права на яго правядзенне.

2. Калі з паведамлення або іншай інфармацыі, якой валодае мясцовы выканаўчы i распарадчы орган, вынікае, што мэты або форма правядзення вызначанага сходу супярэчаць Канстытуцыі Рэспублікі Беларусь або могуць прывесці да парушэнняў заканадаўства, ён неадкладна інфармуе арганізатара сходу аб ускладзеных на яго ў гэтай якасці абавязках і звяртае яго ўвагу на існуючыя законныя рамкі.

3. Калі мясцовы выканаўчы i распарадчы орган палічыць неабходным у мэтах забеспячэння мірнага правядзення сходу змяніць умовы правядзення заяўленага сходу, ён можа даць арганізатарам сходу адпаведныя рэкамендацыі, якія тычацца часу, месца або формы правядзення сходу. Канчатковае рашэнне аб змене часу, месца або формы правядзення сходу прымае арганізатар.

4. Пры наяўнасці ў мясцовага выканаўчага i распарадчага органа пераканаўчых доказаў, заснаваных на фактах, якія сведчаць аб тым, што сход будзе праводзіцца з парушэннямі палажэнняў артыкула 10 дадзенага Закона, ён мае права звярнуцца ў суд па месцы правядзення сходу аб забароне дадзенага сходу або змены часу, месца або формы яго правядзення. Падача заявы ў суд не прыпыняе падрыхтоўку арганізатарам адпаведнага сходу.

5. Суд разглядае заяву мясцовага выканаўчага i распарадчага органа аб забароне сходу або змене часу, месца або формы яго правядзення і выносіць рашэнне ў двухдзённы тэрмiн з дня падачы заявы. Пры гэтым мясцовы выканаўчы i распарадчы орган абавязаны прадаставіць доказы, якія пацвярджаюць наяўнасць падстаў для забароны сходу.

6. Суд, разгледзеўшы заяву мясцовага выканаўчага i распарадчага органа аб забароне сходу або змене часу, месца або формы яго правядзення, выносіць адно з наступных рашэнняў:

a) аб забароне сходу, заяўленага арганізатарамі;

б) аб усталяванні абмежаванняў адносна часу, месца або формы правядзення сходу;

в) аб адмове ў задавальненні заявы мясцовага выканаўчага і распарадчага органа і дазволе заяўленага сходу.

7. Любы з зацікаўленых бакоў мае права абскардзіць судовае рашэнне, вынесенае ў адпаведнасці з гэтым артыкулам, у аднадзённы тэрмін з дня вынясення рашэння. Вышэйстаячая судовая інстанцыя выносіць рашэнне ў двухдзённы тэрмiн з дня паступлення скаргі.

Глава III

ПАРАДАК ПРАВЯДЗЕННЯ СХОДУ

Артыкул 19. Падрыхтоўка сходу

Падрыхтоўка сходу ажыццяўляецца яго арганiзатарам (арганiзатарамi) i iншымi ўпаўнаважанымi iм (iмi) грамадзянамi.

Артыкул 20. Месца і час правядзення масавага мерапрыемства

1. Сход можа праводзiцца ў любых прыдатных для гэтай мэты грамадскіх месцах, з адкрытым доступам для ўсіх асоб без абмежавання.

2. Сход можа праводзіцца ў адным месцы або ў выглядзе перамяшчэння ўдзельнікаў.

3. Мясцовымі выканаўчымі і распарадчымі органамі могуць вызначацца сталыя месцы для правядзення сходаў, г.зн. месцы, дзе сходы праводзяцца без папярэдняга паведамлення, якія не могуць паказвацца, як месцы, адзіныя для правядзення сходу.

Артыкул 21. Парадак правядзення сходаў

1. Сход праводзіцца выключна мірна.

2. Арганізатары забяспечваюць допуск у будынкі, размешчаныя ў непасрэднай блізкасці ад месца правядзення сходу.

3. Удзельнікам сходу забараняецца мець пры сабе зброю, выбуховыя і іншыя забароненыя рэчывы і (або) прадметы.

4. У выпадку правядзення сходаў у інтэрвале паміж 23:00 і 7:00 гадзінамі мясцовымі выканаўчымі і распарадчымі органамі могуць вызначацца абмежаванні на выкарыстанне гукавых сродкаў і абсталявання для ўзмацнення гуку.

Артыкул 22. Абавязкi арганізатараў

Арганізатар (арганізатары) сходу або асоба (асобы), адказная (адказныя) за арганізацыю і правядзенне сходу, абавязана (абавязаны):

а) пастаянна прысутнічаць на сходзе, які праводзіцца;

б) садзейнічаць захаванню умоў і парадку правядзення сходу, рабіць усё, што ад яго залежыць, для таго, каб не наносілася шкода бяспецы грамадзян, захаванасці будынкаў, збудаванняў, транспартных сродкаў і іншай маёмасці, а таксама зялёных насаджэнняў, не заклікаць да нанясення такой шкоды;

в) выконваць усе законныя патрабаванні мясцовых выканаўчых і распарадчых органаў, супрацоўнікаў органаў унутраных спраў і садзейнічаць па меры магчымасці ў забеспячэнні грамадскага парадку пры правядзенні сходу;

г) пры выяўленні падчас правядзення сходу ажыццяўлення яго удзельнікам дзеянняў, якія парушаюць патрабаванні дадзенага Закона, або дзеянняў, якія нясуць пагрозу жыццю, здароўю, маёмасці грамадзян, або дзеянняў, накіраваных на дасягненні мэтаў, названых у артыкуле 10, па патрабаванні мясцовых выканаўчых і распарадчых органаў, супрацоўнікаў органаў унутраных спраў, неадкладна заклікаць да спынення падобных дзеянняў;

в) у выпадку спынення сходу ў адпаведнасці з артыкулам 26 дадзенага Закона, рашэнне аб гэтым давесці да ведама яго ўдзельнікаў;

е) мець адметны знак арганізатара сходу, які праводзіцца (нарукаўная павязка, бэйдж i да т.п.);

ж) з'яўляцца па запрашэнню кiраўнiка (яго намеснiка) адпаведнага мясцовага выканаўчага i распарадчага органа або органа ўнутраных спраў для ўдакладнення пытанняў, звязаных з правядзеннем сходу;

з) зыходзячы з магчымасцяў, стварыць групу падтрымкі арганізацыі і каардынацыі мірнага характару сходу.

Артыкул 23. Абавязкі мясцовых выканаўчых і распарадчых органаў

Мясцовыя выканаўчыя і распарадчыя органы абавязаны:

а) садзейнічаць забеспячэнню грамадскага парадку і бяспекі ўдзельнікаў сходу ў час яго правядзення;

б) забяспечыць падключэнне электраэнергіі для гукаўзмацняльнай апаратуры;

в) забяспечыць ўборку тэрыторыі перад і пасля заканчэння сходу;

г) забяспечыць прадастаўленне хуткай медыцынскай дапамогі;

д) прадаставіць арганізатарам інфармацыю аб магчымых пагрозах і канфліктах з мэтай захавання мірнага характару мерапрыемства;

е) узаемадзейнічаць з арганізатарамі для садзейнічання правядзенню мерапрыемства, дзейнічаючы прадказальна і ў мэтах зніжэння верагоднасці развіцця канфліктных сітуацый;

ж) забяспечыць своечасовую публікацыю паведамленняў аб заяўленых сходах, адпаведных рашэнняў мясцовых выканаўчых і распарадчых органаў, а таксама судоў.

Артыкул 24. Абавязкі органаў забеспячэння грамадскага парадку

Органы забеспячэння грамадскага парадку абавязаны:

а) спрыяць рэалізацыі свабоды мірных сходаў;

б) забяспечыць грамадскі парадак і бяспеку ўдзельнікаў сходу ў час яго правядзення;

в) прадаставіць арганізатарам інфармацыю аб магчымых пагрозах і канфліктах з мэтай захавання мірнага характару мерапрыемства;

г) узаемадзейнічаць з арганізатарамі для садзейнічання правядзенню мерапрыемства, дзейнічаючы прадказальна і ў мэтах зніжэння верагоднасці развіцця канфліктных сітуацый;

д) адхіляць і прыцягваць да адказнасці іншых асоб за парушэнне рэалізацыі свабоды сходу;

е) дэманстраваць нейтральнасць і роўнааддаленасць па адносінах да законных мэтаў сходаў;

ж) ажыццяўляць дзеянні выбарча ў частцы асоб, якія парушаюць дадзены Закон, выбіраючы найменш інтрузіўны метад прыцягнення да адказнасці;

з) ажыццяўляць маніторынг правамернасці дзеянняў органаў забеспячэння грамадскага парадку.

Артыкул 25. Абавязкі ўдзельнікаў сходаў

1. Пры правядзенні сходу яго ўдзельнікі абавязаны захоўваць грамадскі парадак і выконваць усе законныя патрабаванні арганізатараў сходу, які праводзіцца, супрацоўнікаў органаў унутраных спраў.

2. Падчас правядзення сходу іх арганізатарам і ўдзельнікам забараняецца:

а) мець пры сабе халодную, агнястрэльную, газавую або iншую зброю, выбуховыя рэчывы і боепрыпасы, іх імітатары і муляжы, а таксама спецыяльна вырабленыя або прыстасаваныя прадметы, выкарыстанне якіх можа ўяўляць пагрозу жыццю і здароўю людзей або прычыніць матэрыяльную шкоду грамадзянам і арганізацыям;

б) парушаць палажэнні артыкула 10 дадзенага Закона;

в) дзейнічаць метадамі, якія ствараюць пагрозу грамадскай бяспецы, жыццю і здароўю ўдзельнікаў сходу або іншых асоб;

г) здзяйсняць дзеянні, якія парушаюць усталяваны парадак арганізацыі і правядзення сходу, а таксама падбухторваць да такіх дзеянняў любымі метадамі;

д) удзельнічаць у сходзе ў стане алкагольнага ап’янення або ў стане, выкліканым ужываннем наркатычных сродкаў, псіхатропных, таксічных або іншых адурманьваючых рэчываў.

Артыкул 26. Спыненне сходу

1. Калі падчас правядзення сходу асобныя яго ўдзельнікі робяць дзеянні, якія парушаюць патрабаванні, устаноўленыя артыкуламі 10 і 25 дадзенага Закона, арганізатар заклікае да недапушчэння падобных дзеянняў.

2. Калі падчас правядзення сходу маюць месца дзеянні, якімі істотна парушаюцца палажэнні артыкула 10 дадзенага Закона, або сход страціў мірны характар, то прадстаўнік мясцовага выканаўчага i распарадчага органа можа запатрабаваць ад арганізатара неадкладна спыніць сход. Патрабаванне аб спыненні сходу з’яўляецца выключнай мерай, якая ўжываецца толькі ў тым выпадку, калі прыняцце іншых мер недастаткова для забеспячэння правядзення сходу ў адпаведнасці з законам.

3. Адсутнасць папярэдняга паведамлення не з'яўляецца падставай для спынення сходу.

4. У выпадку стыхійнага сходу, адсутнасць відавочнага арганізатара не з'яўляецца падставай для спынення сходу.

Артыкул 27. Прымусовае спыненне сходу

1. Калі арганізатар сходу не падпарадкоўваецца патрабаванню прадстаўніка мясцовага выканаўчага і распарадчага органа, прад’яўленага ў адпаведнасці з часткай 2 артыкула 24 дадзенага Закона, або не мае рэальнай магчымасці спыніць сход, прадстаўнік мясцовага выканаўчага i распарадчага органа можа запатрабаваць прымусовага спынення дадзенага сходу.

2. Калі ўдзельнікі сходу не пакідаюць месца правядзення сходу пасля прад’ўлення адпаведнага патрабавання прадстаўніком мясцовага выканаўчага і распарадчага органа і не адпалі падставы для прымусовага спынення сходу, супрацоўнік органа ўнутраных спраў з выкарыстаннем гукаўзмацняльнай апаратуры двухразова папярэджвае ўдзельнікаў сходу аб прымусовым спыненні сходу і аб магчымасці прымянення фізічнай сілы і спецыяльных сродкаў для прымусовага спынення сходу, прадастаўляючы разумны тэрмін для выканання гэтага патрабавання, пасля чаго паўтарае патрабаванне да ўдзельнікаў сходу пакінуць месца яго правядзення.

3. Калі пасля паўторнага патрабавання разысціся ўдзельнікі сходу не пакідаюць месца яго правядзення, орган унутраных спраў, па патрабаванні прадстаўніка мясцовага выканаўчага i распарадчага органа, у адпаведнасці з прынцыпам прапарцыйнасці, можа прымяніць законныя меры для прымусовага спынення сходу.

4. Аб прымусовым спыненні сходу ўпаўнаважанай службовай асобай органа ўнутраных спраў складаецца пратакол, у якім паказваюцца меры, прынятыя для забеспячэння правядзення сходу ў адпаведнасці з законам да прыняцця рашэння аб яго спыненні, меры, прынятыя для яго добраахвотнага спынення, прычына, падставы прымусовага спынення, ужытыя для гэтага сродкі.

Артыкул 28. Неўмяшанне дзяржаўных органаў і іншых арганізацый, а таксама грамадзян у правядзенне сходаў

1. Дзяржаўныя органы, палітычныя партыі, прафсаюзы і іншыя арганізацыі, а таксама грамадзяне не маюць права ўмешвацца і перашкаджаць правядзенню мірных сходаў, якія праводзяцца з захаваннем патрабаванняў дадзенага Закона i iншых актаў заканадаўства Рэспублікі Беларусь.

2. Палажэнні часткі 1 гэтага артыкула не прымяняюцца пры правядзенні контрдэманстрацый, а таксама іншых законных дзеянняў, накіраваных на ўвядзенне абмежаванняў, прадугледжаных дадзеным Законам.

Артыкул 29. Заявы удзельнікаў сходаў

Падача і разгляд заяў, прынятых удзельнікамі сходаў, ажыццяўляюцца ў адпаведнасці з заканадаўствам Рэспублікі Беларусь аб зваротах грамадзян і юрыдычных асоб.

Глава IV

АДКАЗНАСЦЬ ЗА ПАРУШЭННЕ ЗАКАНАДАЎСТВА РЭСПУБЛIКI БЕЛАРУСЬ АБ МІРНЫХ СХОДАХ

Артыкул 30. Адказнасць арганізатараў і ўдзельнікаў

1. Удзельнікі сходу нясуць персанальную адказнасць за здзяйсненне дзеянняў, забароненых дадзеным Законам і іншымі заканадаўчымі актамі.

2. Арганізатар можа быць прыцягнуты да адміністрацыйнай адказнасці за правядзенне сходу без падачы папярэдняга паведамлення ва ўстаноўленым дадзеным Законам парадку або з парушэннем умоў, прадугледжаных паведамленнем, калі ў выніку правядзення сходу па яго віне наступілі істотныя грамадска небяспечныя наступствы.

Артыкул 31. Адказнасць службовых асоб дзяржаўных органаў

Службовыя асобы дзяржаўных органаў нясуць устаноўленую законам дысцыплінарную, адміністрацыйную, крымінальную і грамадзянскую адказнасць за парушэнне прадугледжанага дадзеным Законам парадку арганізацыі і правядзення мірных сходаў і выканання прадугледжаных абавязацельстваў.

Артыкул 32. Адказнасць іншых асоб

Іншыя асобы нясуць устаноўленую законам адміністрацыйную, крымінальную і грамадзянскую адказнасць за парушэнне рэалізацыі свабоды сходаў.